32003D0466
L 156/61
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 юни 2003 година
за установяване на критериите за зониране и мерките, които трябва да се предприемат за официално наблюдение при съмнение или потвърждение на присъствието на инфекциозна анемия по сьомгите (ISA)
(нотифицирано под номер С(2003) 1831)
(текст от значение за ЕИП)
(2003/466/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. относно ветеринарно-санитарните изисквания при пускането на пазара на аквакултури и продукти от тях (1), последно изменена с Регламент (ЕО) № 806/2003 (2), и по-специално член 15 от нея,
като взе предвид Директива 93/53/ЕИО на Съвета от 24 юни 1993 г. относно въвеждането на минималните мерки на Общността за борба с определени болести по рибите (3), последно изменена с Решение 2001/288/ЕО на Комисията (4), и по-специално член 5, параграф 2 и член 6 от нея,
като има предвид, че:
(1)
Директива 93/53/ЕИО установява, че вземането на проби и лабораторното изследване за откриване присъствието на болести от списъци I и II (които са посочени в приложение А към Директива 91/67/ЕИО), следва да се извършват съгласно методите, установени в съответствие с член 15 от Директива 91/67/ЕИО.
(2)
Плановете за вземане на проби и методите за диагностициране за откриване и потвърждение на болестите по рибите, които фигурират в списък II, вирусната хеморагична септицемия (VHS) и инфекциозната хематопоетична некроза (IHN), са установени с Решение 2001/183/ЕО на Комисията (5).
(3)
Съгласно член 5, параграф 2 и член 6 от Директива 93/53/ЕИО всички ферми, разположени в същия водосборен басейн или същата крайбрежна зона, където се намира фермата за която има съмнение, че е заразена с инфекциозна анемия по сьомгите (ISA), или за което инфекцията е потвърдена, се поставят под официално наблюдение. Следва да бъдат установени критериите за зониране и официално наблюдение.
(4)
С цел да бъдат определени плановете за вземане на проби и методите за диагностициране за откриване и потвърждение на ISA и с цел да се установят критериите за зониране и официален наблюдение при съмнение или потвърждение на ISA, са били консултирани експерти по здравословното състояние на рибите и лабораторни експерти. Освен това трябва да се вземат под внимание насоките за диагностициране на ISA, установени в последното издание на Ръководството за диагностициране на болестите по водните животни на Международното бюро по епизоотии (МБЕ).
(5)
Следва да бъде предвиден достатъчно дълъг период за приложението на тези нови изисквания.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Плановете за вземане на проби и методите за диагностициране за откриване и потвърждение на инфекциозната анемия по сьомгите (ISA), както и критериите за зониране и официално наблюдение, които следват след наличието на съмнение или потвърждение на ISA, са установени в приложението към настоящото решение.
Член 2
Настоящото решение се прилага от 23 октомври 2003 г.
Член 3
Адресати на настоящото решение са държавите-членки.
Съставено в Брюксел на 13 юни 2003 година.